BESLUTNING [1] om forebyggelse af konflikter i Afrika,

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger, navnlig beslutningerne vedtaget i Dakar, Libreville og Bruxelles,

A. der henviser til antallet, intensiteten og varigheden af konflikterne i Afrika, og der navnlig gør opmærksom på den spændte situation i Burundi, Angola, Rwanda og mange andre lande,

B. der henviser til, at disse konflikter som oftest har form af borgerkrige eller interetniske konflikter, der udbryder inden for staterne og som oftest er en følge af en katastrofal økonomisk situation og/eller regeringernes laden hånt om menneskerettighederne,

C. der henviser til den enorme strøm af flygtninge mellem de afrikanske stater og af fordrevne personer i hele verden (8,5 mio i 1996),

D. der henviser til, at befolkningernes, de ikke-statslige organisationers, ja endog regeringernes appeller til de store internationale politiske beslutningscentre alt for ofte ikke bliver efterkommet, hvilket det smertelige flygtningeproblem i Zaire netop har vist endnu en gang,

E. der er foruroliget over, at stigningen i antallet af og omkostningerne ved de humanitære aktioner rejser flere og flere finansielle problemer for de store internationale organisationer, og at alt derfor bør gøres på et tidligt tidspunkt for at bryde eskaleringen i de potentielle konflikter og kriser,

F. der er overbevist om, at det internationale samfund har de menneskelige og finansielle midler samt kommunikationsmidlerne til at iværksætte strategier, som tager sigte på at forudsige og forebygge konflikter; der ligeledes er overbevist om, at selv om de nødvendige retsmidler endnu mangler, er disses disponibilitet kun afhængig af politisk vilje,

G. der gør opmærksom på, at OAU-charteret fra 1963 tager sigte på at fremme de afrikanske staters enhed og solidaritet, koordinering og intensivering af deres samarbejde for at sikre befolkningerne et bedre liv,

H. der gør opmærksom på, at OAU i tråd med denne politik i juni 1993 indførte en mekanisme for forebyggelse, håndtering og løsning af konflikter, og der påpeger, at det var hensigten at lægge særlig vægt på forebyggelse,

I. der gør opmærksom på OAU's beslutninger truffet i Tunis og Addis Abeba, som taler for nødvendigheden af, at man råder over afrikanske styrker, hvis opgave det er at forebygge konflikter, og på vedtagelsen i Kairo i marts 1995 af en »aktionsagenda«, inden for rammerne af hvilken denne organisation havde til hensigt at skaffe sig et konfliktforebyggelsesorgan, og der gør opmærksom på, at de stats- og regeringschefer, som var forsamlet ved den lejlighed, erkendte, at uden demokrati og fred var enhver udvikling umulig,

1. gentager på ny sine anmodninger om, at der indføres internationale politiske samarbejdsstrukturer, som er udstyret med tilstrækkelige og effektive midler, der sætter dem i stand til at handle for at hindre konflikter, i første instans gennem iværksættelse af mæglingsprocedurer;

2. støtter de henstillinger, OAU har rettet til sine medlemsstater, navnlig henstillingen om, at de etablerer eller udpeger kontingenter af deres hære til at følge specialuddannelser inden for konfliktforebyggelse og fredsbevarende operationer, og anmoder om en status over de foranstaltninger, der er iværksat eller allerede gennemført;

3. gør opmærksom på sit og talrige internationale såvel offentlige som private aktørers ønske om, at »den humanitære ret« indarbejdes eller kodificeres i de internationale tekster, og at der ikke blot etableres et hurtigt alarmeringssystem, men at der ligeledes sikres en bedre information vedrørende humanitære foranstaltninger;

4. ønsker, at foranstaltninger, som tager sigte på konfliktforebyggelse, kommer til at indgå som en integrerende bestanddel i udviklingsbistanden, og anmoder Kommissionen om at fremsætte forslag herom;

5. gør opmærksom på sit ønske om, at man på den kommende regeringskonference fastlægger grundlaget for og aktionsmidlerne til en reel fælles EU-udenrigs- og sikkerhedspolitik;

6. anmoder indstændigt Rådet og Kommissionen om i samarbejde med OAU og de andre store internationale organisationer at opretholde og støtte afholdelsen af konferencer eller møder i arbejds- og forskningsgrupper med henblik på at undersøge de globale problemer, særlig i området ved De Store Søer og andre regioner i Afrika, hvor det trækker op til konflikter;

7. anmoder Rådet om at undersøge muligheden af, at der i samarbejde med WEU skabes et europæisk korps omfattende civile og militære enheder, som har til opgave at gennemføre fredsbevarende og fredsskabende operationer, når situationen kræver det;

8. slår ligeledes til lyd for, at der oprettes et europæisk civilt korps, som skal styrke den humanitære aktion, fremme fredelig løsning af kriser, forebygge krisers udbrud ved at tilskynde til foranstaltninger til skabelse af gensidig tillid mellem de stridende parter, befolkninger eller grupper;

9. erklærer sig som tilhænger af, at der oprettes et europæisk center for analyse af kriseforebyggelse, og understreger nødvendigheden af, at dette center samarbejder med og bistår OAU's mekanisme for forebyggelse, håndtering og løsning af konflikter, og påpeger betydningen af, at der oprettes en permanent international krigsforbryderdomstol;

10. anmoder alle de internationale aktører om, at man i de enkelte fora i ganske særlig grad koncentrerer sig om flygtninge og fordrevne personer;

11. finder det absolut nødvendigt, at der sker en nøje og vedvarende opfølgning af situationen i lande som f.eks. Angola, hvor der er indgået en fredsaftale;

12. pålægger sine formænd at sende denne beslutning til AVS-EF-Ministerrådet, Kommissionen, FN's Sikkerhedsråd, OAU og WEU.